[{"text_idx": "#000001", "text": "Esmaspa\u0308eval ilmusid sotsiaalmeediasse fotod, millel lehvib Panjshiri oru pealinna Bazaraki kubernerilossi juures Taliban lipp \u2013 ma\u0308rgiks, et viimane vastaline provints on nu\u0308u\u0308d alistatud ja seega on so\u0303da la\u0308bi. \u201eSee pole kaugeltki nii,\u201c vastasid vastupanuvo\u0303itlejad. \u201eMeie ka\u0308es on endiselt strateegiliselt ta\u0308htsaid positsioone ja me kuulutame kogu Afganistani territooriumil partisaniso\u0303ja va\u0308lja.\u201c"}, {"text_idx": "#000002", "text": "Kohaliku ajakirjanduse andmeil vo\u0303ib vastupanuvo\u0303itlejate juht Ahmad Massoud olla po\u0303genenud Tadz\u030cikistani. Rahvusliku vastupanufrondi NRF esindaja tviitis: \u201eMeie liider ja vend Ahmad Massoud on ohutus kohas ja ta esineb la\u0308hiajal teadaandega kogu rahvale.\u201c Hiljem teatas Massoud oma 18minutises tundmatus asukohas salvestatud ko\u0303nes samuti, et Pakistani lennukeid ja droone kasutati NRFi positsioonide tulistamiseks."}, {"text_idx": "#000003", "text": "End Afganistani presidendiks kuulutanud endine asepresident Amrullah Sadeh on uudisteagentuuride teatel endiselt Panjshiri orus, kuigi tema kodumaja pommitati a\u0308gedalt o\u0303hust. NRFi va\u0308itel toetasid Pakistani o\u0303hujo\u0303ud no\u0303nda talibe."}, {"text_idx": "#000004", "text": "Massoud oli pakkunud Talibanile rahuko\u0303nelusi, kuid nendega alustamise asemel tungisid o\u0308o\u0308l vastu esmaspa\u0308eva tuhanded talibid Panjshiri orgu ja vo\u0303itlus a\u0308genes. Muu hulgas anti teada tema sugulase kindral Wadoodi ja ka liikumise peamise pressiesindaja Fahim Dasti surmast. Talibani pressiesindaja Zabihullah Mujahid u\u0308tles eile pressikonverentsil South Asia Monitori ja\u0308rgi: \u201eMe soovisime ko\u0303ik probleemid la\u0308bira\u0308a\u0308kimistel lahendada, aga nad lu\u0308kkasid ko\u0303nelused tagasi ja nii pidime saatma oma vo\u0303itlejad lahingusse. Mo\u0303ned meie vastased tapeti ning teised po\u0303genesid.\u201c"}, {"text_idx": "#000005", "text": "Mujahid kasutas oma esinemist ja\u0308rjekordseks kinnituseks, et Panjshiri oru elanikud on nende vennad ja neil saavad olema samad o\u0303igused, nagu teistelgi Afganistani kodanikel."}, {"text_idx": "#000006", "text": "Pa\u0308rast selle provintsi vallutamist on Taliban lo\u0303puks valmis oma valitsust va\u0308lja kuulutama ja on palunud selleks ajaks Tu\u0308rgi, Hiina, Venemaa, Iraani, Pakistani ja Qatari esindajatel kohale tulla. Venemaa va\u0308lisminister Sergei Lavrov teatas selle peale kohe, et nemad vo\u0303tavad kutse vastu."}, {"text_idx": "#000007", "text": "Kuid Panjshiri provintsist la\u0308a\u0308ne pool Parwanis elav elukogenud Habib Golbahar u\u0308tles portaalile Al Jazeera: \u201eNad vo\u0303ivad veel ku\u0308mme aastat u\u0308ksteist tappa, aga meie sureme na\u0308lga juba kaua enne seda!\u201c Tema so\u0303nul peab ta toime tulema 100 afgaaniga (alla paari euro) kuus ja sedagi raha on pea vo\u0303imatu leida olukorras, kui pangad siplevad sularahapuuduses. \u201eOleme juba ko\u0303ik vanad sa\u0308a\u0308stud a\u0308ra so\u0308o\u0308nud,\u201c kurtis ta."}, {"text_idx": "#000008", "text": "Ameeriklased ootavad juba kuuendat pa\u0308eva a\u0308ralendu"}, {"text_idx": "#000009", "text": "Samal ajal kui pole selge, kas so\u0303da Afganistanis on la\u0308bi vo\u0303i mitte, su\u0308u\u0308distab USA esindajatekoja liige vabariiklane Michael McCaul Talibani U\u0308hendriikide kodanike ja afgaanide lahkumise to\u0303kestamises Mazar-i-Sharifi lennuva\u0308lja kaudu. BBC uudisteenistus tsiteerib teda: \u201eLennuva\u0308ljal seisab kuus lennukit meie kodanike ja USAd abistanud afgaanidest to\u0303lkidega, kuid neile pole mitu pa\u0308eva o\u0303hkuto\u0303usmiseks luba antud.\u201c CBS News na\u0308gi va\u0308lisministeeriumist Kongressile saadetud kirja, kus kinnitati, et Mazar-i-Sharifis seisavad ts\u030carterlennukid, mis pole a\u0308ralennuks luba saanud. Afganistanis tegutsevate mittetulundusu\u0308hingute esindajad u\u0308tlesid BBCile, et lennukeid vo\u0303ib olla isegi rohkem kui kuus, sest kuuldavasti ootab a\u0308raso\u0303itu tuhatkond kodanikku. Mittetulundusu\u0308hingu Ascend Athletics asutaja ja tegevjuhi Marina LeGree so\u0303nul on 34 nende inimest juba kuues pa\u0308ev lennuva\u0308ljal lendu ootamas. Nende 34 seas on 19 ameeriklast ja kaks alalise elamis- ja to\u0308o\u0308loa ehk teisiso\u0303nu siis rohelise kaardi omanikku."}, {"text_idx": "#000010", "text": "USA va\u0308lisministeeriumi pressiesindaja vastas BBC ja\u0308relpa\u0308rimisele, et kuna ameeriklastel ei ole Mazar-i-Sharifis ega Afganistaniski esindajaid, nagu ka U\u0308hendriikide lennukeid, siis ei ole vo\u0303imalik kontrollida selle riigi ja seda u\u0308mbritseva ala o\u0303huruumi. \u201eLoodetavasti ta\u0308idab Taliban oma lubaduse ja laseb riigist va\u0308lja ko\u0303ik seda soovivad inimesed,\u201c lo\u0303petas ta oma teate."}, {"text_idx": "#000011", "text": "Mo\u0303ne uudisteagentuuri andmeil on lendude peatamise po\u0303hjus vastuolu Talibani ja Afganistani riikliku lennufirma vahel, mis ei lasegi ts\u030carterlennukitel o\u0303hku to\u0303usta."}]